Kuidas veel tuleks mõista artiklis väidetut, et siis saavad turul osalejad muuta turul toimuvat, st osta kütust vaid käitlejalt, kellele on tagatis määratud ja kes on selle ka tasunud. Ausatel ettevõtjatel on siis selge ülevaade oma tehingupartneritest ja nad saavad olla veendunud, et tehingult on riigimaksud ausalt deklareeritud ja tasutud. Vastasel korral tuleb kütuse käitlejal arvestada maksuhalduri võimaliku kontrolliga. Teisisõnu - kes tagatist ei esita, on automaatselt maksupettur ja kõiki, kes selliselt pätilt kütust ostavad, saab süüdistada pettuses osalemises ja keelata ostetud kaubalt sisendkäibemaksu maha arvata. Nüüd jääb veel vaid vorpida maksuotsus, see tagatise arvelt täita ning määrata uus tagatis. See on loomulikult palju lihtsam kui püüda leida neid inimesi, kes selle räpase kütuseäri ja maksupettuste taga seisavad.